Na temelju članka 86. Zakona o prostornom uređenju (NN 153/13, 65/17, 114/18, 39/19 i 67/23), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/ 05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 40. Statuta Grada Delnica (SN GD 2/21) Gradsko vijeće Grada Delnica donosi

**ODLUKU O IZRADI III. IZMJENA I DOPUNA PROSTORNOG PLANA UREĐENJA GRADA DELNICA**

I. Uvodne odredbe

**Članak 1.**

Donosi se Odluka o izradi III. Izmjena i dopuna Prostornog plana uređenja Grada Delnica.

Nositelj izrade Plana je Grad Delnice.

II. Pravna osnova za izradu i donošenje Plana

**Članak 2.**

Plan se izrađuje i donosi u skladu s odredbama Zakona o prostornom uređenju (»Narodne novine« broj 153/13, 65/17, 114/18, 39/19 i 67/23), Prostornim planom uređenja Primorsko-goranske županije (»Službene novine PGŽ« broj 32/13 i 7/17) te zahtjevima čija se osnovanost ocijeni utemeljenom.

Prije donošenja ove Odluke od Upravnog odjela za prostorno uređenje, graditeljstvo i zaštitu okoliša Primorsko goranske županije dobiveno je mišljenje da za III. Izmjene i dopune Prostornog plana uređenja Grada Delnica ne bi bilo potrebno provesti postupak ocjene, niti postupak strateške procjene utjecaja na okoliš.

III. Razlozi za donošenje Plana

**Članak 3.**

Osnovni Plan donesen je 2002. godine i objavljen u Službenim novinama PGŽ br. 24/02. I. Izmjene i dopune PPU-a Grada Delnica donesene su 2013. godine i objavljene u Službenim novinama PGŽ 11/13. Sukladno zakonskim odredbama, izvršeno je i usklađenje PPU-a Grada Delnica sa Zakonom o prostornom uređenju, a koje je objavljeno u Službenim novinama Grada Delnica 4/16. II. izmjene i dopune PPU-a Grada Delnica donesene su 2021. godine i objavljene su u Službenim novinama Grada Delnica 11/21. Temelj za izradu ovih izmjena i dopuna prostornog plana je Izvješću u stanju u prostoru Grada Delnica za razdoblje od 2019.-2022. godine. U tom Izvješću utvrđena je potreba izrade izmjena i dopuna Prostornog plana Grada Delnica, te su u nastavku navedeni razlozi za izmjenu i dopunu Plana:

* preraspodjela površina građevinskih zona izdvojene namjene (proizvodnih i poslovnih) i građevinskog područja poslovne namjene u okviru površina planiranih sadašnjim prostornim planom i u skladu s odredbama Prostornog plana PGŽ
* preispitati mogućnost prenamjene zona posebne namjene u okviru maksimalnih površina gospodarskih zona dozvoljenih PP PGŽ (prenamjena vojnog skladišta V3 u gospodarsku zonu)
* izvršiti provjeru i ispravak ukupno planiranih površina građevinskih područja naselja, te izvršiti analizu stvarne izgrađenosti
* uskladiti način planiranja područja označenog trenutno kao građevinsko područje izdvojene namjene za društvene djelatnosti (D) s PP PGŽ
* izvršiti potrebne izmjene i dopune Odredbi za provođenje Plana, te iste uskladiti sa Zakonom o prostornom uređenju PP PGŽ

IV. Obuhvat plana

**Članak 4**.

Obuhvat ovih izmjena i dopuna Plana određena je administrativnom granicom Grada Delnica.

V. Ocjena stanja u obuhvatu plana

**Članak 5.**

Izvješće o stanju u prostoru Grada Delnica za razdoblje od 2019-2022. godine koje je izrađeno od strane JU Zavod za prostorno uređenje PGŽ dalo je cjeloviti pregled stanja u prostoru u proteklom razdoblje, kao i pregled stanja vezano uz prostorno-plansku dokumentaciju. Analizom stanja u prostoru utvrđene su preporuke za unaprjeđenje održivog razvoja u prostoru s prijedlogom prioritetnih aktivnosti, ocjenu o potrebi izrade novih i/ili izmjenu i dopunu postojećih dokumenata prostornog uređenja, te prijedlog ostalih zahvata i aktivnosti u prostoru kojima bi se unaprijedio i poboljšao održivi razvoj u prostoru Grada Delnica. U navedenom Izvješću utvrđeno je da potrebno izvršiti detaljnu analizu svih građevinskih područja u smislu stvarne izgrađenosti naselja te utvrditi polazno stanje za određivanje daljnjih mogućnosti planiranja. Nadalje, potrebno je ukupno planirane površine građevinskih područja gospodarske namjene i ugostiteljsko-turističke namjene uskladiti s važećim PP PGŽ. U tu svrhu iskazala se potreba za izmjenom Plana.

VI. Ciljevi i programska polazišta

**Članak 6.**

U sklopu izrade Izmjena i dopuna Plana potrebno je ostvariti sljedeće ciljeve:

* uskladiti površinu građevinskih područja izdvojene namjene sa PP PGŽ
* vezano uz prethodnu alineju, prenamijeniti zonu posebne namjene (vojno skladište V3) u zonu gospodarske namjene
* analizirati stvarnu izgrađenost građevinskih područja naselja te utvrditi polazno stanje za određivanje daljnjih mogućnosti planiranja
* uskladiti način planiranja područja označenog trenutno kao građevinsko područje izdvojene namjene za društvene djelatnosti (D) s PP PGŽ
* uskladiti Odredbe za provođenje sa Zakonom o prostornom uređenju i PP PGŽ

VII. Stručne podloge

**Članak 7.**

Za izradu Plana bit će korišteni podaci i dokumentacija koju dostavljaju javnopravna tijela određene posebnim propisima.

Za izradu Plana koristit će se podloge u skladu sa odredbama Pravilnika o sadržaju, mjerilima kartografskog prikaza, obveznim prostornim pokazateljima i standardu elaborata prostornih planova (»Narodne novine«   broj 106/ 98, 39/04, 45/04 - ispravak i 163/04, 148/10, 153/2023) koje će se pribaviti u državnoj geodetskoj upravi, odnosno kartografske podloge iz Izmjena i dopuna PPU-a Grada Delnica (»Službene novine PGŽ« broj 24/02, 11/13 i 2/16, 11/21).

VIII. Način pribavljanja stručnih rješenja Plana

**Članak 8.**

Ne procjenjuje se potreba izrade stručnih rješenja Plana te se neće provoditi natječaj za izradu istih.

IX. Popis javnopravnih tijela određenih posebnim propisima, koja daju zahtjeve za izradu plana iz svog djelokruga te drugih sudionika koji će sudjelovati u izradi Plana

**Članak 9.**

Ova Odluka dostavit će se slijedećim javnopravnim tijelima:

1. JU Zavod za prostorno uređenje Primorsko-goranske županije, Splitska ul. 2, Rijeka
2. Ministarstvo poljoprivrede, Ulica grada Vukovara 78, Zagreb
3. Ministarstvo regionalnog razvoja i fondova EU, Miramarska cesta 22, Zagreb
4. Ministarstvo obrane, .  Uprava za materijalne resurse, Trg kralja Petra Krešimira IV br. 1, Zagreb
5. Ministarstvo kulture, Uprava za zaštitu kulturne baštine, Užarska 26, Rijeka
6. Ministarstvo unutarnjih poslova, PU Primorsko-goranska,.Ulica Zrtava fišizma 3, Rijeka
7. Ministarstvo mora, prometa i infrastrukture, Prisavlje 14, Zagreb
8. Državna uprava za zaštitu i spašavanje, Riva 10, Rijeka
9. Hrvatske vode, Vodnogospodarski odjel za slivove sjevernog Jadrana, Rijeka, Đ. Šporera 3
10. Autocesta Rijeka - Zagreb d.d..,Širolina 4, 10000 Zagreb
11. Hrvatske šume d.o.o. Uprava šuma Podružnica Delnice, Supilova 32, Delnice
12. HEP-ODS, Elektroprimorje Rijeka, Ul. Viktora cara Emina 2, 51000, Rijeka
13. HEP-Operator distribucijskog sustava d.o.o., Ulica grada Vukovara 37, 10 000 Zagreb
14. Hrvatska regulatorna agencija za mrežne djelatnosti, Ulica Roberta Frangeša Mihanovića 9, 10110 Zagreb
15. Komunalac – vodoopskrba i odvodnja d.o.o., Delnice Supilova ul. 173
16. Komunalac d.o.o., Delnice Supilova ul. 173
17. Županijska uprava za ceste, Nikole Tesle 9/X, Rijeka
18. Hrvatske ceste, Nikole Tesle 9/IX, Rijeka
19. Državni inspektorat, Sanitarna inspekcija, Riva 10 , Rijeka
20. Javna ustanova “Priroda”, Grivica 4, Rijeka
21. Nacionalni park Risnjak, Crni Lug, Bijela vodica 48
22. JANAF d.d., Zagreb, Miramarska cesta 24
23. PLINACRO d.o.o., Savska cesta 88a
24. HŽ Infrastruktura d.o.o., Mihanovićeva 12, Zagreb
25. Primorsko-goranska županija,Upravni odjel za prostorno uređenje,graditeljstvo i zaštitu okoliša, Riva 10, Rijeka
26. Jedinice lokalne samouprave s kojima Grad Delnice graniči- Grad Čabar, Općine: Ravna Gora, Skrad, Brod Moravice, Lokve, Mrkopalj

Zahtjevi koje za potrebe izrade Izmjena i dopuna Plana iz područja svog djelokruga osiguravaju javnopravna tijela određena posebnim propisima pribaviti će se u skladu s odredbama članka 90. Zakona o prostornom uređenju u roku od 30 dana od dana dostave Odluke o izradi Izmjena i dopuna Plana.

U zahtjevima za izradu Izmjena i dopuna Plana moraju se navesti odredbe propisa, sektorskih strategija, planova, studija i drugih dokumenata propisanih posebnim zakonima na kojima se zahtjevi temelje. Ako to nije učinjeno, Nositelj izrade takve zahtjeve nije dužan uzeti u obzir, ali je to dužan posebno obrazložiti. Ukoliko zahtjevi ne budu dostavljeni u roku, smatrat će se da zahtjeva nema.

Ako se u tijeku izrade izmjena i dopuna Plana za to ukaže potreba u postupak izrade biti će uključeni i drugi sudionici.

X. Rok za izradu plana, odnosno njegovih pojedinih faza

**Članak 10.**

Rok za izradu pojedinih faza Plana:

* izrada Nacrta prijedloga Izmjena i dopuna Plana - u roku od 90 dana od dana zaprimanja zahtjeva na Odluku o izradi
* izrada Prijedloga Izmjena i dopuna Plana za javnu raspravu - u roku od 10 dana od njegovog utvrđivanja
* javna uvid u prijedlog Plana u trajanju od 15 dana
* izrada izvješća o javnoj raspravi -u roku 20 dana od dana završetka javne rasprave
* izrada nacrta Konačnog prijedloga Plana - u roku 15 dana od dana utvrđivanja izvješća o javnoj raspravi
* dostava konačnog prijedloga Plana s izvješćem o javnoj raspravi Gradonačelnici te utvrđivanje konačnog prijedloga Plana za Gradsko vijeće u roku od 15 dana

XI. Izvori financiranja izrade Plana

**Članak 11.**

Izvor financiranja izrade i donošenja Plana je proračun Grad Delnica.

XII. Završne odredbe

**Članak 12.**

Ova Odluka stupa na snagu osmog dana od dana objave u „Službenim novinama Grada Delnica“.

KLASA: 350-02/23-01/09

URBROJ: 2170-6-40-5-23-03

Delnice, 30. studenog 2023. godine

Gradsko vijeće Grada Delnica

Predsjednica

Ivana Pečnik Kastner, v.r.